РЕГЛАМЕНТ (ЕО) № 1163/2008 НА КОМИСИЯТА
от 24 ноември 2008 година
за изменение на Регламент (ЕО) № 40/2008 на Съвета по отношение на ограниченията за улов на някои запаси норвежки паут, меджид и пикша
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 40/2008 на Съвета от 16 януари 2008 г. относно установяване на възможностите за риболов за 2008 г. и свързаните с тях условия на определени рибни запаси и групи от рибни запаси, приложими във водите на Общността и за корабите на Общността във води, които подлежат на ограничения на улова (1), и по-специално член 5, параграфи 5 и 7 от него,
като има предвид, че:
(1)
Предварителните ограничения за улов на запасите от норвежки паут в зона IIIa на ICES и във водите на ЕО от зони IIa и IV на ICES са посочени в приложение IA към Регламент (ЕО) № 40/2008.
(2)
Съгласно член 5, параграф 5 от посочения регламент Комисията може да ревизира тези ограничения за улов в светлината на научната информация, събрана през първата половина на 2008 г.
(3)
Предвид информацията, събрана през първата половина на 2008 г., следва да бъдат фиксирани окончателните ограничения за улов на норвежки паут в съответните зони.
(4)
Научният, технически и икономически комитет по рибарство е на мнение, че улов до 148 000 тона през 2008 г. би съответствал на смъртност от риболов в размер на 0,6 и се очаква ресурсът да се запази над предпазните равнища.
(5)
Запасите от норвежки паут в Северно море се делят с Норвегия, но в момента не се управляват съвместно от двете страни. Мерките, предвидени в настоящия регламент, следва да бъдат в съответствие с консултациите, проведени с Норвегия съгласно разпоредбите на Съгласувания протокол относно заключенията от консултациите в областта на рибарството между Европейската общност и Норвегия от 26 ноември 2007 г.
(6)
Вследствие на това делът на Общността в общия допустим улов (ОДУ) на норвежки паут в зона IIIа на ICES и във водите на ЕО от зони IIа и IV на ICES следва да бъде определен на 75 % от 148 000 тона.
(7)
В съответствие с член 5, параграф 7 от Регламент (ЕО) № 40/2008 ограниченията за улов на меджид в зона IIIа на ICES, на меджид в зона IV на ICES и във водите на ЕО от зона IIа на ICES, на пикша в зона IIIа на ICES и във водите на ЕО от зони IIIb, IIIc и IIId на ICES и на пикша в зона IV на ICES и във водите на ЕО от зона IIа на ICES могат да бъдат преразгледани от Комисията като следствие от преразглеждане на ограниченията за улов на норвежки паут в съответствие с член 5, параграф 5 от посочения регламент, за да бъде взет под внимание промишленият прилов на тези запаси в рамките на улова на норвежки паут.
(8)
Предвид ограниченията за улов на норвежки паут в зона IIIа на ICES и във водите на ЕО от зони IIIb, IIIc и IIId на ICES и при липсата на нови прогнози относно прилова на пикша и меджид от страна на други флоти за промишлен риболов, опериращи в тези зони, ограниченията за улов на меджид и пикша в зона IIIа на ICES и във водите на ЕО от зони IIIb, IIIc и IIId на ICES следва да останат непроменени до края на 2008 г.
(9)
Ограниченията за улов на меджид и пикша в зона IV на ICES и във водите на ЕО от зона IIа на ICES следва да бъдат преразгледани, като се вземат предвид фиксираните окончателни ограничения за улов на норвежки паут в зона IIIa на ICES и във водите на ЕО от зони IIa и IV на ICES.
(10)
Норвежкият паут е вид с кратък живот. Следователно ограниченията за улов трябва да се приложат във възможно най-кратък срок, за да се избегне забавяне, които би могло да доведе до свръхулов.
(11)
Следователно приложение IA към Регламент (ЕО) № 40/2008 следва да бъде съответно изменено.
(12)
Мерките, предвидени в настоящия регламент, са в съответствие със становището на Комитета по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
Приложение IA към Регламент (ЕО) № 40/2008 се изменя в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 ноември 2008 година.